b'\n_START_ARTICLE_\nMaterin blagoslov\n_START_SECTION_\n1. dejanje\n_START_PARAGRAPH_\nPeter se poslavlja od Jele, v svet gre za zaslu\xc5\xbekom, saj Jelin o\xc4\x8de za svojega revnega zeta no\xc4\x8de sli\xc5\xa1ati. Jela je zelo \xc5\xbealostna, Podkuknik pa vesel, saj upa, da bo h\xc4\x8di s\xc4\x8dasoma naklonjena kak\xc5\xa1ni bolj\xc5\xa1i mo\xc5\xbeitvi. Toda Jela je Petru zaprisegla zvestobo in o\xc4\x8detu pove, da se bo poro\xc4\x8dila s Petrom ali pa se ne bo z nobenim. V \xc5\xa0androvi kr\xc4\x8dmi kova\xc4\x8di me\xc4\x8dejo karte, ko pride do njih Podkuknik in jim za\xc4\x8dne govoriti o hlaponu, ki ga je videl, ko je bil v Gorici. Ob tej priliki je tudi sli\xc5\xa1al, da se bo po poti skozi njihovo dolino speljala \xc5\xbeeleznica. Nove \xc5\xbeeleznice se vsi razveselijo zaradi mo\xc5\xbenega zaslu\xc5\xbeka v bodo\xc4\x8de. U\xc4\x8ditelj in Zdravnik sta \xc5\xa1e posebej navdu\xc5\xa1ena in zapojeta pesem v kateri hvalita lepoto kobari\xc5\xa1ke doline. Govorita, kako je \xc4\x8dlovek pre\xc4\x8dudno bitje na zemlji, kako se znajde v vseh situacijah, le zoper smrti \xc5\xa1e ni izumil zdravila.\n_START_SECTION_\n2. dejanje\n_START_PARAGRAPH_\nDa bi Jelo potola\xc5\xbeila, ji Katra zapoje pesem, ki jo je Jeli v\xc4\x8dasih pogosto pela zdaj \xc5\xbee dolgo pokojna mati. Pesem govori o tem, naj se nikar ne boji, da jo materin blagoslov povsod in vedno spremlja in da bo Bog usli\xc5\xa1al materine pro\xc5\xa1nje za h\xc4\x8derino sre\xc4\x8do. Pesem sli\xc5\xa1i tudi Podkuknik, vzbudi mu oto\xc5\xbene spomine na rajno \xc5\xbeeno in mu omeh\xc4\x8da du\xc5\xa1o. Vendar ne toliko, da bi odstopil od svojih na\xc4\x8del. Tedaj njegova sestra Vida sklene, da bo svoje premo\xc5\xbeenje porabila za Jelino in Petrovo sre\xc4\x8do. Peter v kr\xc4\x8dmi sre\xc4\x8da in\xc5\xbeenirja Miroslava in Antona, ki potrdita, da \xc5\xbeeleznica bo in se \xc4\x8dudita, da Peter odhaja, ko bo vendar tu dovolj dela in zaslu\xc5\xbeka. Re\xc4\x8deta mu, naj zbere \xc5\xa1e ostale kova\xc4\x8de in kolarje, da se bodo domenili o skupnem delu. Peter mojstre res pripelje in kmalu so vsi zadovoljni nad skupnim dogovorom. \xc5\xa0e zlasti pa Peter, ki sta mu in\xc5\xbeenirja pomembno mesto v organizaciji in nadzoru. Podkuknika, ki je ravno takrat pri\xc5\xa1el v kr\xc4\x8dmo, to tako pretrese, da je pripravljen priznati nekaj veljave tudi rokodelstvu. Mojstri in\xc5\xbeenirjema zapojejo himno kobari\xc5\xa1kih kova\xc4\x8dev, Podkuknik pa vse povabi k sebi na pija\xc4\x8do.\n_START_SECTION_\n3. dejanje\n_START_PARAGRAPH_\nJela pripravlja pogostitev, teta Vida ji pri\xc5\xa1epne, da bo pri\xc5\xa1el tudi Peter, ki ni od\xc5\xa1el v svet. Gostje se zbirajo, Zdravnik in U\xc4\x8ditelj pripeljeta s seboj tudi Nacestnika, ki je prav zaradi \xc5\xbeeleznice pri\xc5\xa1el v Kobarid. Vsi z veseljem proslavljajo prihajajo\xc4\x8di dobi\xc4\x8dek in napredek. Vida izrabi slovesno prilo\xc5\xbenost in pred vsemi podari Petru 500 zlatnikov, ki jih je dobila od svojega ljubega, preden je umrl v tujini. No\xc4\x8de, da bi Peter do\xc4\x8dakal tak nesre\xc4\x8dni konec, kot njen ljubi. Ho\xc4\x8de, da je Jela sre\xc4\x8dna, naj se uresni\xc4\x8di materin blagoslov. To omeh\xc4\x8da celo Podkuknika, zaljubljencema sklene roke in navzo\xc4\x8de povabi na svatbo \xc4\x8dez mesec dni. U\xc4\x8ditelj v imenu vseh zapoje zdravljico mlademu paru, ki govori naj njuno potomstvo \xc5\xbeivi na veke in naj slovi po \xc4\x8dudovitih delih, saj sta delo in razum pretvorila svet.'